മാധ്യമപ്രവര്ത്തകക്കും ഭര്ത്താവിനുമെതിരേ ട്രെയിനില് അക്രമം: കോഴിക്കോട് സ്വദേശികളായ രണ്ടു യുവാക്കള് അറസ്റ്റില് കൊല്ലം: ദ്യശ്യമാധ്യമപ്രവര്ത്തകയ്ക്കും ഭര്ത്താവിനും നേരേ ട്രെയിനില് അക്രമം. കോഴിക്കോട് സ്വദേശികളായ രണ്ടുയുവാക്കളെ കൊല്ലത്ത് റെയില്വേ പോലിസ് അറസ്റ്റ് ചെയ്തു. കോഴിക്കോട് പുതിയറ സ്വദേശി കെ.അജല്23, ചേവായൂര് സ്വദേശി അതുല്23 എന്നിവരെയാണ് കൊല്ലം റെയില്വേ പോലിസ് പിടികൂടിയത്. ചൊവ്വാഴ്ച വൈകീട്ട് മലബാര് എക്സ്പ്രസിലാണ് സംഭവം. തിരുവനന്തപുരം സ്വകാര്യസ്ഥാപനത്തിലെ വിദ്യാര്ഥികളായ പ്രതികള് കോഴിക്കോട്ടേക്ക് പോകുകയായിരുന്നു. തീവണ്ടി ചിറയന്കീഴ് ഭാഗത്ത് എത്തിയപ്പോള് മാധ്യമപ്രവര്ത്തകയോട് യുവാക്കള് അപമര്യാദയായി പെരുമാറുകയായിരുന്നു. ഇത് ചോദ്യംചെയ്ത യുവതിയെ കൈയേറ്റം ചെയ്യാനും ശ്രമിച്ചെന്നാണ് പരാതി. ഇതോടെ ചിറയന്കീഴ് സ്റ്റേഷനിലുണ്ടായിരുന്ന ഭര്ത്താവിനെ യുവതി വിവരമറിയിക്കുകയായിരുന്നു. ട്രെയിന് ചിറയന്കീഴിലെത്തിയപ്പോള് ഇദ്ദേഹം പ്രതികളോട് കാര്യം തിരക്കിയപ്പോള് യുവാക്കള് യുവതിയുടെ ഭര്ത്താവിനെയും മര്ദിക്കുകയായിരുന്നു. തുടര്ന്ന് റെയില്വേ പോലീസെത്തി യുവാക്കളെ ബലപ്രയോഗിച്ച് കീഴ്പ്പെടുത്തി. പോലിസ് സംഘത്തെയും പ്രതികള് ആക്രമിച്ചതായും പരാതിയുണ്ട്. കൊല്ലം സ്റ്റേഷനിലെത്തിച്ചാണ് അറസ്റ്റ് രേഖപ്പെടുത്തിയത്.